जमकर थिरके लोग,अश्लील शब्दों का किया प्रयोग; बैरिकेडिंग तोड़कर घुसी भीड़ में नशा करते दिखे नाबालिग
Bollywood Rapper Yo Yo Honey Singh Raipur Concert - बॉलीवुड सिंगर और रैपर यो यो हनी सिंह का रायपुर में लाइव कॉन्सर्ट आयोजित हुआ। कार्यक्रम स्थल पर काफी संख्या में लोग ने पहुंचकर गानों का लुत्फ लिया।
बॉलीवुड सिंगर और रैपर यो यो हनी सिंह का रायपुर में लाइव कॉन्सर्ट आयोजित हुआ। कार्यक्रम स्थल पर काफी संख्या में लोग ने पहुंचकर गानों का लुत्फ लिया। स्टेज से हनी सिंह ने आपत्तिजनक शब्द बोले और लोगों की ओर माइक कर उनसे भी अश्लील शब्द बुलवाए।
गाने के बीच में हनी सिंह अंग्रेजी के अश्लील शब्द खुद भी बोलते रहें। और जनता से बुलवाते रहे। वह खुद उंगलियों से ऐसे इशारे करते रहे जिन्हें साइन लैंग्वेज में गाली के तौर पर देखा जाता है।
लोग एंट्री गेट में ही बेकाबू हो गए, कई लोग आयोजन स्थल में टिन शेड उखाड़कर मुफ्त में अंदर घुस गए। अव्यवस्था का आलम ये रहा कि जिन लोगों ने 2 से 5 हजार रुपए देकर टिकट खरीदी वो भीड़ में धक्के खाते रहे और बैरिकेड तोड़कर बाउंसर को 500 रुपए देकर लोग स्टेज के करीब जाकर नाचते दिखे।
जिस जगह ये कार्यक्रम हुआ उसका नाम था श्रीराम बिजनेस पार्क, इस कार्यक्रम के आयोजक भिलाई की एक ट्रांसपोर्ट कंपनी के मालिक इंद्र सिंह थे। कार्यक्रम से पहले ही आयोजन स्थल पर होने वाली अव्यवस्था के बारे में दैनिक भास्कर ने अपनी रिपोर्ट में बताया था।
रायपुर में हनी सिंह के कॉन्सर्ट में काफी संख्या में नाबालिग भी पहुंचे थे। उनके सामने स्टेज और पूरे कार्यक्रम स्थल पर लगी बड़ी-बड़ी स्क्रींस पर बिकनी पहने मॉडल्स के क्लोज शॉट दिखाए गए। इन वीडियोज के चलते कार्यक्रम स्थल पर पहुंचे बहुत से परिवार असहज महसूस करने लगे।
नशा करते दिखे नाबालिग 
कार्यक्रम स्थल पर जगह-जगह शराब की ब्रांडिंग की गई थी। नाबालिगों के हाथ में सिगरेट और गांजे से भरी सिगरेट स्टिक्स भी दिखाई दीं। कार्यक्रम को छोड़ ये सभी नशाखोरी करने में लगे रहे। इन परिस्थितियों को लेकर कुछ सामाजिक संगठनों ने पुलिस से पहले ही शिकायत कर रखी थी।
20 रुपए का पानी 100 में, ट्रैफिक जाम भी
रायपुर के मोवा रोड पर इस आयोजन के बाद देर रात तक जाम के हालात रहे। सड़क के एक तरफ गाड़ियों की तादाद बढ़ने की वजह से लोग परेशान हुए। इसी समय सड़क पर भारी वाहन भी गुजरते रहें, ऐसे में हादसे का जोखिम भी बना रहा। आयोजन में जहां एंट्री के नाम पर 1000 रुपए से लेकर 20 हजार रुपए तक लिए गए। वहीं 20 रुपए का पानी 100 रुपए में बेचा गया। कुछ लोगों का यहां इस बात पर विवाद भी हुआ।
